Tusindvis af boligejere skal have fastsat ny rente på deres realkreditlån til december, og meget tyder på, at det bliver rekordbilligt at være boligejer med rentetilpasningslån. Mange boligejere med F1-lån har siden december sidste år betalt 1,12 procent i rente, men de kan nu se frem til en rente på bare 0,30 procent og slipper dermed med at betale 1/3 af den rente, de har været vant til. Det viser en ny analyse fra Spar Nord. For boligejere med et afdragsfrit F1-lån betyder det forventede rentefald et fald i ydelsen på godt 5.500 kroner om året efter skat for et lån på en million kroner. Ifølge de seneste tal fra Realkreditrådet tegner F1-lånet sig for omkring 45 procent af boligejernes samlede boliglån svarende til 635 milliarder kroner. Spar Nords analyse viser også, at december-auktionen vil presse renten på F3- og F5-lån i bund. F3-renten ventes på december-auktionen at lande på 0,70 procent, mens F5-renten ventes at lande på 1,25 procent.

Opsummering:
Boligejere med de populære F1-lån kan se frem til at få skåret mere end 2/3 af deres renteudgifter, når F1-lån for mere end 230 milliarder kroner skal på auktion til december.